Axel Munthe
Axel Munthe var en svensk forfatter og læge, der 1880-1928 praktiserede i Paris og Rom; 1893-1930 var han desuden livlæge for den svenske kong Gustav 5.s dronning, Victoria. Han opnåede international berømmelse med den causerende erindringsbog The Story of San Michele (1929, da. San Michele, 1930), hvori han bl.a. karakteriserer sig selv som en begavet modelæge.
Den sidste del af sit liv boede han på Capri i villaen San Michele, dog kun til 1942, hvor de allierede kom for at besætte Italien. Axel Munthe boede herefter som Gustav 5.s gæst på Stockholms slott. San Michele blev ifølge Axel Munthes testamente en stiftelse, som bestyres af det svenske akademi i Rom.